  Виталий Пронин Удмурт Республикалэн Президентэз Александр Волков алигес пумиськылӥз Ижысь ветеран огазеяськонъёслэн ёзчиосынызы. Соос огымысь пусйизы: Президентлэн кемалась ик ӧвӧл ӵектэм «Азьлань, Удмуртия!» проектэз Удмурт шаерын улӥсьёс понна номырин воштонтэм. Со калыклы юрттоз мылкыдъёссэ-малпанъёссэ кивалтӥсьёс дӥнёзь вуттыны.А. Волковлы ветеран огазеяськонъёсы пырисьёс сюлмаськытӥсь ужпумъёссэс шараязы. Кылсярысь, Ижысь ульчаосты шулдыртон но сюресъёсты выльдон, ЖКХ удысысь тыриськонъёсты серметан. Со сяна, ветеранъёс сюлмаськемзэс веразы туала егитъёс пумысен. Соосты зэмос патриот луыны дышетоно, кудӟытӥсь юонъёсты вузан дырез кулэстоно, наркоманиен нюръяськонэз эшшо но паськыт радъяно. Ветеран огазеяськонъёсы пырисьёс А. Волковлы оскемзэс веразы: ӵектонъёссы, оло, пыртэмын луозы «Азьлань, Удмуртия!» проектэ.Люкаськемъёслэн юанъёссылы Президент тыро-пыдо валэктонъёс сётӥз. Со пусйиз: Россиысь Правительстволэн Тӧроез Владимир Путин чурытэсь куронъёс пуктӥз калыклы чагыр эстӥськон, ву, шуныт сётӥсь огазеяськонъёс азе - тыриськонъёс ӝутскыны кулэ ӧвӧл вуоно арын гужемозь. А. Волков чакламъя тарифъёслэн будэмзы инфляцилэн ӝутскемезлэсь вылӥын луыны кулэ ӧвӧл. Со сяна, ЖКХ удысъя льгота басьтӥсьёслэсь лыдзэс паськытатоно.Ветеран огазеяськонъёсы пырисьёс А. Волковлы тау каризы тунсыко пумиськон радъямез понна. Соос вылӥ дунъязы Президентлэсь Ижысь автозаводэз ӝутонын тыршемзэ, дурвайизы уй клубъёсты рос-прос чакланы кутскемезлы, шуныт мылкыдын пумитазы нылпи садъёс борды басьтӥськемзэ - вуоно 2-3 ар ӵоже детсадъёсы черодъёс быдтэмын луозы.Елена Никитина.  